1. **Tikėjimas**

 „*Aš vis kaip saulėn žiedas į Tave smelkiuos.“*(„Susigalvojimas“)

Vytautas Mačernis jau vaikystėje buvo tikintis berniukas. Kai mokėsi Sedos progimnazijoje, kasdien per ilgąją pertrauką nubėgdavo į Šv. Nepomuko bažnytėlę. Klūpėdamas žiūrėdavo į Švenčiausiąjį ir jo akys ašarodavo. Pirmieji Vytauto Mačernio eilėraščiai ir buvo skirti Nukryžiuotajam. Vaikystėje jis netgi svajojo tapti kunigu ar vienuoliu. Bet vėliau pasinėrė į filosofinius veikalus ir Dievo samprata keitėsi. „Kuo blogu kunigu būti – geriau nebūti; kuo blogu rašytoju būti, geriau malkas kapoti…“, – sakydavo jaunuolis. Poeto religingumas nebuvo „klūpantis“ ir „sausas“, jis linko į jausmais, protu ir gyvenimo prasme pagrįstą šviesų tikėjimą.

Kai jaunasis studentas atostogų metu ar savaitgaliais grįždavo į gimtąją Šarnelę, jis visada apsilankydavo Žemaičių Kalvarijos bažnyčioje, kur sėdėdamas vienuolių klaupkoje skaitydavo knygeles, kurios visai nebuvo panašios į maldaknyges. Ir žmonės per Mišias matydavo jaunąjį Mačernį vartant filosofijos žodyną ar Friedricho Nietzschės veikalus. Jam nebuvo būdinga poteriauti, mechaniškai skaityti senąsias tradicines maldas ar litanijas. Į liturgiją poetas įsiliedavo savitai, per savąjį dievybės supratimą. Ypač įdėmiai išklausydavo pamokslų, o po pamaldų pasišnekučiuodavo su kunigais ir vienuoliais, kurių religinės pažiūros jam buvo įdomios.